1973 में यूनिवर्सिटी ऑफ कैलिफोर्निया के प्रख्यात अर्थशास्त्री अल्बर्ट ओ. हिर्चमैन का एक अध्ययन प्रकाशित हुआ था- ‘आर्थिक विकास के साथ उत्पन्न आर्थिक विषमता के प्रति बदलती सहिष्णुता’। इस पत्र में हिर्चमैन कहते हैं, ‘अर्थव्यवस्था के शुरुआती चरण में जब विभिन्न वर्गों और क्षेत्रों के बीच आय असमानता के बढ़ने का रुख होता है, इस असमानता के प्रति समाज एक तरह से सहिष्णु होता है। सहिष्णु होने की वजह यह होती है कि उन्हें महसूस होता है कि यह असमानता एक न एक दिन खत्म हो जाएगी। लेकिन अगर यह असमानता कम होती नहीं दिखती है तो एक समय ऐसा आता है जब लोगों की सहनशीलता खत्म हो जाती है।’

अपनी इस दलील को उन्होंने एक ड्राइवर का उदाहरण देकर समझाया। दो लेन की किसी सुरंग में अगर एक लेन की गाड़ियां बढ़ने लगती हैं तो दूसरे लेन में जाम में फंसे एक ड्राइवर में पहले तो उसकी लेन के जाम के भी खुल जाने की उम्मीद बंधती है और वह धैर्य से इंतजार करने लगता है। लेकिन अगर उसकी लेन लंबे समय तक नहीं खुलती तो उसका धैर्य जवाब दे जाता है और वह दूसरे लेन में घुसने की कोशिश करने लगता है और इस तरह थोड़ी ही देर में वहां अफरा-तफरी का माहौल बन जाता है। भारत में हम आए दिन ऐसी स्थिति देखते हैं जब लोग लेन बदलने की कोशिश करते हैं और फिर लंबा जाम लग जाता है।